**CONCURSUL NAŢIONAL INTERDISCIPLINAR**

**+ POEZIE**

**mai 2011**

**Clasa a VI – a**

**I. Limba română *(15 puncte)*:**

**Se dă textul:**

*Fluture, tu, pe unde prin perdea*

*Putuşi intra-n chilia mea?*

*Ce ştiri mi-aduci din primăvară,*

*Frumosule de catifea solară?*

*Echer plăpând te-ai şi prins de părete,*

*Uitându-te la cărţi şi la caiete*

*Cu ochii aprinşi ca jarul de rubin*

*Ai şi tu o chemare? Ai şi tu un destin?*

*...............................................................*

(Tudor Arghezi, ***Fluture, tu***)

chilie, s.f.- cămăruţă

rubin, s.n. - piatră semipreţioasă de culoare roşie

**Cerinţe:**

1. Transcrie, din textul dat, două verbe la modul indicativ, aflate la timpuri diferite.

**1 punct**

2**.** Construieşte un enunţ în care cuvântul *mea* să aibă altă valoare morfologică decât cea din text, precizând-o. **4 puncte**

3. Numeşte funcţia sintactică şi cazul substantivului *cărţi.*  **4 puncte**

4.Menţionează câte un derivat adjectival al fiecăruia dintre cuvintele *primăvară* şi *catifea.*

**4 puncte**

5. Selectează, din text, doi termeni care aparţin câmpului lexical al locuinţei. **2 puncte**

**II. Matematică *(15 puncte)*:**

Doi sportivi aleargă pe pista unui stadion timp de 28 de minute. Ei pleacă simultan, din acelaşi punct *A*, în sensuri opuse şi se deplasează uniform. După ce s-au întâlnit pentru prima oară, primului sportiv i-au mai trebuit 36 secunde pentru a ajunge în punctul *A*, iar celui de-al doilea sportiv i-au mai trebuit 64 secunde pentru a ajunge în punctul *A*.

De câte ori parcurge pista fiecare sportiv?

**III. Română+matematică *(100 de puncte)*:**

*Ochii mi se măresc tot mai mult,*

*Ca două cercuri de apă,*

*Mi-au acoperit toată fruntea*

*Şi jumătate din piept.*

*În curând vor fi atât de mari*

*Ca şi mine.*

*Mai mari decât mine,*

*Mult mai mari decât mine:*

*Eu nu voi fi decât un punct negru*

*În mijlocul lor.*

*Şi ca să nu se simtă singur*

*Voi lăsa să intre în cercul lor*

*Foarte multe lucruri:*

*Luna, soarele, pădurea şi marea*

*Cu care voi continua să mă uit*

*La lume.*

(Marin Sorescu, ***Ochii***)

**1.** Selectează, din textul dat, doi termeni utilizaţi şi în domeniul matematicii. **2 puncte**

**2.** Găseşte o relaţie între un număr din text şi mulţimea de elemente corespunzătoare.

**4 puncte**

3. Identifică, în text, o figură geometrică în interiorul căreia sunt cuprinse două cercuri.

**4 puncte**

**4.** Redactează o *compunere descriptivă* de 15 – 20 de rânduri, cu titlul ***Lumea prin ochii mei.***

În redactarea compunerii tale, vei avea în vedere:

* adecvarea conţinutului compunerii la titlul indicat;
* utilizarea următoarele figuri de stil: epitetul, comparaţia şi personificarea;
* valorificarea elementelor specifice acestui tip de compunere;
* dezvoltarea inedită/ originală a temei;
* respectarea normelor de exprimare, de ortografie şi de punctuaţie;
* aşezarea corectă a textului în pagină şi încadrarea în limita de spaţiu indicată.

**45 de puncte**

**5.** Pornind de la compunerea pe care ai realizat-o, alcătuieşte textul unei probleme de matematică având două judecăţi, pentru care să oferi şi rezolvarea.**45 de puncte**

**Notă: se acordă 10 puncte din oficiu**

**Total: 140 de puncte**

**Timp de lucru două ore**